Jedan od značajnih uzroka raka - kronična upala tkiva
Znanstvenici danas shvaćaju da bi rak valjalo smatrati složenim entitetom sastavljenim od niza bolesti koje doduše dijele simptome i če
Stoljećima, ljudi su se pitali što uzrokuje rak. U zadnjih par desetljeća, znanstvenici su shvatili da ova opaka bolest nije jednostavnog karaktera i da bi je valjalo smatrati složenim entitetom sastavljenim od niza bolesti koje doduše dijele simptome i često tragičan ishod, ali su ipak dovoljno različite jedna od druge. Prema riječima našeg današnjeg sugovornika, doktora Andrewa Dannenberga, direktora instituta za rak sa medicinskog centra Cornell u New Yorku, veliki broj slučajeva raka uzrokovan je - infekcijom: "Primjera je mnogo. Rak jetre često je izazvan kroničnim upalama uzrokovanih virusom hepatitisa B i hepatitisa C. Rak želuca je u velikom broju slučajeva rezultat infekcije bakterijom zvanom Helicobacter pylori, a ljudski papiloma virus uzrokuje rak grlića maternice i neke od karcinoma ždrijela. Zaraza parazitom schistosoma može dovesti do raka mokraćnog mjehura. Procijenjuje se, naime, da je 15-20% slučajeva raka diljem svijeta rezultat neke od infekcija." Doktor Dannenberg nam objašnjava da iako su uzročnici zaraze često različiti, način na koji oni uzrokuju rak im je sličan. Naime, dugotrajna neliječena infekcija ući će u kroničnu fazu i kao takva stvoriti preduvjete za nastajanje raka. Rezultati brojnih istraživanja su pokazali da su stanice bilo kakvog tkiva nakon izlaganja kroničnoj infekciji, sklone malignoj transformaciji. Tragični dio ovog stanja je činjenica veliki broj ljudi ne zna kako infekcija može biti opasna i da moderna medicina ima dosta uspješnih načina za borbu protiv zaraza. No za mnoge sredine, ova činjenice ne znači baš mnogo. Primjerice, u Aziji svake godine oko 200,000 žena umre od raka grlića maternice uzrokovanog papiloma virusom protiv kojega se može uspješno cijepiti. A zašto se ovaj jednostavan pristup ne koristi u zemljama Azije? "Cjepivo protiv papiloma virusa zahtijeva skladištenje u pothlađenim uvjetima, daje se nekoliko puta i jako je skupo. Ovo je fatalna kombinacija preduvjeta kad se govori o korištenju u zemljama u razvoju. Znanost prvo mora riješiti neke od ovih problema prije nego li cijepljenje protiv papiloma virusa postane valjano rješenje raka grlića maternice," kaže dr. Dannenberg. Rezultati ovog rada znanstvenoj su javnosti predstavljeni na nedavno održanom skupu Američkog udruženja za istraživanje raka u Philadelphiji.